Na temelju članka 12. stavka 1. Zakona o lokalnoj i područnoj (regionalnoj) samoupravi („Narodne novine“ broj 33/01., 60/01., 129/05., 109/07., 125/08., 36/09., 150/11., 144/12., 123/17., 98/19. i 144/20.), članka 7. stavka 1. Rješenja o osnivanju Kolegija gradonačelnika i općinskih načelnika Koprivničko-križevačke županije („Službeni glasnik Koprivničko-križevačke županije“ broj 6/26.), članka 30. stavka 5. Poslovnika o radu župana Koprivničko-križevačke županije („Službeni glasnik Koprivničko-križevačke županije“ broj 10/14., 4/16. i 36/25.), Kolegij gradonačelnika i općinskih načelnika Koprivničko-križevačke županije na 2. sjednici održanoj dana 25. svibnja 2026. godine donio je


Poslovnik o radu Kolegija gradonačelnika i općinskih načelnika 
Koprivničko-križevačke županije



I. TEMELJNE ODREDBE

[bookmark: _Hlk216609944]Članak 1.

Poslovnikom o radu Kolegija gradonačelnika i općinskih načelnika Koprivničko-križevačke županije (u daljnjem tekstu: Poslovnik) uređuje se način rada i odlučivanja na sjednicama Kolegija gradonačelnika i općinskih načelnika Koprivničko-križevačke županije (u daljnjem tekstu: Kolegij) te druga pitanja od značaja za njegov rad i funkcioniranje.


II. NAČIN RADA KOLEGIJA

Članak 2.

	Sjednice Kolegija su javne.
Iznimno od stavka 1. ovog članka javnost se može isključiti sa sjednice Kolegija ako se na dnevnom redu nalaze točke koje predstavljaju poslovnu tajnu ili tajne podatke prema posebnom propisu kojim se uređuje tajnost podataka.


[bookmark: _Hlk216624161]Članak 3.

Kolegij radi na sjednicama, a iznimno može održati i elektroničku sjednicu putem elektroničke pošte, audio ili video konferencije.
Sjednica Kolegija može se održati ukoliko je nazočna većina članova Kolegija.
Sjednice Kolegija saziva predsjednik Kolegija ili u slučaju njegove spriječenosti jedan od njegovih zamjenika. 
Predsjednik Kolegija predlaže dnevni red u dogovoru sa županom.
Prijedloge za dopunu dnevnog reda mogu podnijeti i ostali članovi Kolegija najkasnije dva dana prije sjednice.	
Iznimno od stavka 3. ovog članka župan može sazvati, predložiti dnevni red i voditi sjednicu Kolegija:
· do izbora predsjednika Kolegija 
· ako predsjednik Kolegija ne želi sazvati sjednicu
· u slučaju nastupanja posebnih okolnosti.
Konstituirajuću sjednicu Kolegija saziva župan.
Sjednice Kolegija sazivaju se prema potrebi, a najmanje dva puta godišnje.


Članak 4.

Sjednice Kolegija, u pravilu, sazivaju se putem elektroničke pošte.
Pisani poziv za redovnu sjednicu Kolegija, koji uključuje prijedlog dnevnog reda i sve potrebne pisane materijale, mora se poslati svim članovima Kolegija, te osobama koje odredi predsjednik Kolegija ili župan kad saziva sjednicu Kolegija, najmanje tri dana prije održavanja sjednice.
U slučaju nastupanja posebnih okolnosti, izvanredna sjednica Kolegija može se sazvati najkasnije jedan dan prije dana održavanja sjednice. 


Članak 5.

Ako član Kolegija nije u mogućnosti nazočiti sjednici, zamjenjuje ga osoba koju on pisano ovlasti.
Pisano ovlaštenje iz stavka 1. ovog članka se dostavlja upravnom tijelu Županije nadležnom za poslove župana i predsjedniku Kolegija.
U radu Kolegija mogu sudjelovati župan i njegov zamjenik.
Župan i njegov zamjenik ne mogu glasovati na sjednici Kolegija.

	
Članak 6.

Sjednicama Kolegija na poziv predsjednika Kolegija ili župana mogu prisustvovati: predstavnici upravnih tijela Županije, ustanova kojima je Županija osnivač i pravnih osoba u vlasništvu ili suvlasništvu Županije te znanstveni, stručni i javni radnici ili druge osobe radi pribavljanja njihovih mišljenja o temama o kojima se raspravlja. 
Osobe iz stavka 1. ovog članka mogu sudjelovati u raspravi na sjednici Kolegija, bez prava glasa.
	Osobama iz stavka 2. ovog članka obavijestit o mjestu i vremenu održavanja sjednice Kolegija dostavlja upravno tijelo Županije nadležno za poslove župana.


Članak 7. 

	Kolegij je dužan raspraviti sva pitanja iz svojeg djelokruga predviđena dnevnim redom sjednice Kolegija.
	Prijave za sudjelovanje u raspravi podnose se nakon uvodnog izlaganja o pojedinoj točki dnevnog reda.
	Redoslijed govornika određuje predsjednik Kolegija.
	Nitko ne može govoriti prije nego što dobije riječ predsjednika Kolegija.
Raspravu o pojedinoj točki dnevnog reda zaključuje predsjednik Kolegija nakon što više nema prijavljenih govornika koji o njoj žele raspravljati.
Nakon završetka rasprave o pojedinoj točki dnevnog reda Kolegij o raspravljenom glasuje na poziv predsjednika Kolegija.
	

Članak 8. 
	
Red na sjednici Kolegija osigurava predsjednik Kolegija.
Za povredu reda na sjednici Kolegija predsjednik Kolegija može izreći sljedeće mjere: opomenu, oduzimanje riječi i udaljenje sa sjednice.
Povredom reda na sjednici smatra se sljedeće:
· ometanje govornika
· govorenje, bez da mu je predsjednik Kolegija dao riječ
· vrijeđanje članova i osoba koje prisustvuju sjednici Kolegija
· govorenje o temi koja se ne nalazi na dnevnom redu sjednice Kolegija
· govorenje o točki dnevnog reda o kojoj je rasprava završila
· govorenje o točki dnevnog reda koja još nije na redu za raspravljanje i
· drugi oblici neprimjerenog ponašanja koji remete rad sjednice Kolegija. 
Ako predsjednik Kolegija ne može održati red na sjednici Kolegija izricanjem mjera iz stavka 2. ovog članka odredit će kratki prekid sjednice.


Članak 9.

O radu na sjednici Kolegija sastavlja se skraćeni zapisnik koji uključuje sažetak provedenih rasprava, zauzetih stavova, prijedloga i preporuka. 
Skraćeni zapisnik se dostavlja svim članovima Kolegija, a prihvaća se na prvoj idućoj sjednici Kolegija većinom glasova prisutnih članova ako je na sjednici prisutna većina od ukupnog broja članova Kolegija.






Članak 10.

Kolegij donosi Poslovnik o radu i njegove promjene, na prijedlog župana i predsjednika Kolegija, većinom glasova prisutnih članova, ako je na sjednici prisutna većina od ukupnog broja članova Kolegija.
Kolegij na sjednicama zauzima stavove te donosi zaključke i preporuke većinom glasova prisutnih članova ako je na sjednici prisutna većina od ukupnog broja članova Kolegija.
Pravo odlučivanja na sjednicama Kolegija imaju samo gradonačelnici i općinski načelnici, a u slučaju njihove odsutnosti, osobe koje oni pisano ovlaste.


III. ZAVRŠNA ODREDBA

Članak 11.

Ovaj Poslovnik stupa na snagu danom donošenja, a objavit će se na mrežnim stranicama Koprivničko-križevačke županije.
 


KOLEGIJ GRADONAČELNIKA I OPĆINSKIH NAČELNIKA
KOPRIVNIČKO-KRIŽEVAČKE ŽUPANIJE



KLASA: 024-03/26-01/3
URBROJ: 2137-02/01-26-2	   PREDSJEDNIK
Koprivnica, 25. svibnja 2026.	    Ivan Derdić, v.r.








